<https://pouke.org/forum/index.php?/topic/68834-daning-kruger-efekat-%E2%80%93-kada-ne-zna%C5%A1-koliko-ne-zna%C5%A1/#comment-2070069>
<http://schema.org/text>
"Iluzija superiornosti: Manjak znanja - višak samopouzdanja\n \n\n\n\t\n\t\t\n\t\t\tIzvor: Magazin VIVA\n\t\t \n\t\n\n\n\n\t\n\t\t\n\t\t\tOni su iskreno uvereni u svoju kompetentnost i nesposobni da prepoznaju ne samo sopstvene propuste i greške, već i tuđu istinsku kompetentnost \n\t\t\t \n\t\t\tZnam da ništa ne znam – rekao je mudri Sokrat pre skoro 2.000 godine. I danas su oni najobrazovaniji, najinteligentniji, najsposobniji među nama spremni da se poistovete sa ovim stavom, jer upravo zahvaljujući svom sv Veobuhvatnom razumevanju sveta u kojem živimo – svesni su koliko toga još ne znaju. \n\t\t\t \n\t\t\tNasuprot njima - a u psihologiji je to odnedavno i naučno dokazano – postoji veliki broj osoba koje precenjuju svoje znanje i sposobnosti, uvereni su da su kompetentni u oblasti u kojoj su zapravo totalni laici, a osim što nisu u stanju da sagledaju svoju nekompetentnost, nisu sposobni ni da prepoznaju tu kompetentnost kod drugih.\n\t\t \n\n\t\t\n\t\t\tIako nam je ovaj fenomen svima poznat iz bližeg ili šireg okruženja, iz škole, porodice, s posla ili s malih ekrana – prvi put je zvanično definisan i istražen 1999. godine kada su psiholozi Dejvid Daning i Džastin Kruger sa Kornel univerziteta u Americi objavili rad o tome u Žurnalu psihologije ličnosti i društva, te je po njima dobio naziv Daning-Krugerov efekat. \n\t\t\t \n\t\t\tPomenuti psiholozi su za ovaj rad dobili Ig Nobelovu nagradu (američka parodija na godišnju nagradu Nobelovog instituta), mnogi smatraju - zasluženo. \n\t\t\t \n\t\t\tOsobe sa Daning-Krugerovim efektom prepoznaju se najčešće po tome što u društvu vode glavnu reč, nameću svoje mišljenje bez obzira o kojoj se temi radi, donose sudove i odluke na osnovu netačnih, nepotpunih ili nevažnih podataka i nisu spremni da prihvate kritiku, odnosno mišljenje onih drugih, mnogo kompetentnijih. \n\t\t\t \n\t\t\tDaning-Krugerov efekat je prema stručnoj definiciji „kognitivna sklonost u kojoj neobučene osobe donose neadekvatne odluke i netačne zaključke, ali njihova nekompetentnost onemogućava njihovu metakognitivnu sposobnost da shvate greške”. Neobučene osobe imaju „iluziju superiornosti”, rangirajući svoju sposobnost iznad proseka, mnogo više nego što ona zapravo jeste. S druge strane, visokoobučeni su skloni da potcenjuju sebe i svoje veštine pateći od „iluzije inferiornosti”.\n\t\t \n\n\t\t\n\t\t\tNa kraju, imamo situaciju u kojoj manje kompetentni ljudi rangiraju svoju sposobnost iznad kompetentnih. Zvuči poznato, zar ne? I mada deluje paradoksalno, prema mišljenju Daninga i Krugera kompetentnost može da oslabi samopouzdanje, a nekompetentnost da ga uveća. \n\t\t\t \n\t\t\tJoš je britanski filozof Bertran Rasel pisao: „Jedna od bolnih stvari našeg doba je da su oni koji se osećaju sigurnim glupi, a oni koji imaju maštu i razumevanje ispunjeni su sumnjom i neodlučnošću.” \n\t\t\t \n\t\t\tU okviru svog istraživanja Daning i Kruger su testirali studente koji su loše znali gramatiku. „Mi smo verovali da oni treba da znaju da su loši u tome, i bili smo vrlo iznenađeni kada smo shvatili da oni misle, iskreno, da su dobri i da znaju gramatiku.” Hipoteza je testirana i nizom ekperimenata na Kornel univerzitetu, koje su imale za cilj da odrede samoprocenu studenata u veštinama logičkog rezonovanja, gramatike i humora. Učesnici u ovom eksperimentu su značajno precenili sopstveni učinak na testu i svoje mesto u odnosu na druge studente. \n\t\t\t \n\t\t\tOni, koji su prema rezultatima testiranja bili na dnu liste – u najnižoj četvrtini – smatrali su da su bolji od bar 60 odsto svojih vršnjaka! \n\t\t\t \n\t\t\t„Kad su ljudi nekompetentni u strategijama koje usvajaju da bi postigli uspeh i zadovoljstvo, tvrdi Daning, oni imaju dvostruki teret: ne samo da donose nepravilne zaključke i prave nesrećne izbore, već im njihova nekompetentnost oduzima sposobnost da budu svesni toga. Umjesto toga, oni su ostavljeni sa pogrešnom impresijom da rade sve kako treba.” \n\t\t\t \n\t\t\tDaning-Krugerova hipoteza počiva na sljedećim premisama: \n\t\t\t \n\t\t\t- nekompetentne individue precenjuju svoj nivo veštine \n\t\t\t- nekompetentne individue ne umeju da prepoznaju veštinu u nekom drugom \n\t\t\t- nekompetentne individue ne uspevaju da primete ekstremnost svoje neadekvatnosti \n\t\t\t- ukoliko mogu biti istrenirani da poboljšaju svoj nivo veštine, ove individue mogu da prepoznaju i priznaju svoj prethodni nedostatak veštine \n\t\t\t \n\t\t\tIluzije superiornosti \n\t\t\t \n\t\t\t- 94% profesora na fakultetu rangira svoj posao iznad ostalih kolega \n\t\t\t- 96% pacijenata koji se u bolnici leče od kancera tvrde da su u boljem zdravstvenom stanju nego drugi oboljeli od iste bolesti \n\t\t\t- 93% motorista su uvereni da su bezbedniji na drumu od većine prosečnih vozača \n\t\t\t- 90% studenata vidi sebe kao znatno inteligentnijim od ostalih studenata \n\t\t\t- Psihološki termin za ovo je iluzija superiornosti\n\t\t \n\t\n\n"
<https://pouke.org/forum/index.php?/topic/68834-daning-kruger-efekat-%E2%80%93-kada-ne-zna%C5%A1-koliko-ne-zna%C5%A1/>